Infoboks Esbjerg fB - FC Helsingør 1. division (25/09) Oddset 1,87 3,65 3,95

Esbjerg har ansat en sportsdirektør med erfaring fra international fodbold. Han tiltræder sin stilling 1. september. Søren Poulsen fratræder samtidig sin stilling som administrerende direktør.

Den sidste tid har været særdeles tumultarisk i Esbjerg. Flere gange er der blevet ændret i den sportslige sektor, og nu er der igen nyheder på den front i det vestjyske.

Lørdag meddeler klubben nemlig, at klubben har skrevet under med en ny unavngiven sportsdirektør, der tiltræder 1. september.

- Vi har med ansættelsen af Colin Todd fået en meget erfaren og kvalificeret cheftræner, og nu tager vi næste skridt ved at ansætte en sportsdirektør fra udlandet, som nyder stor anerkendelse i fodboldverdenen. Ud over det overordnede ansvar for den sportslige sektor bliver en af hans vigtigste opgaver at sikre størst mulig sikkerhed i rekrutteringen af nye spillere til EfB’s Superliga-hold, siger bestyrelsesformand Kristoffer Jarl Kristensen til klubbens hjemmeside.

Samtidig fratræder klubbens administrerende direktør, Søren Poulsen, sin stilling i slutningen af august for at gøre plads til nye kræfter.

- Søren Poulsen har med stort engagement og loyalitet varetaget chefposten i EfB og udført de mangeartede opgaver, der er forbundet med at drive en fodboldklub på topplan. Nu forestår at finde en ny direktør, der kan udføre de overordnede strategier og videreføre den gode kommercielle udvikling, der kendetegner selskabet, siger Kristensen.

- Jeg er overbevist om, at når de igangværende processer og organisatoriske ændringer er gennemført, vil vi stå tilbage med et stærkere EfB. Til den tid vil vi gå i dybden med at finde den person, der skal stå i spidsen for bestyrelsen i fremtiden, og hvem der kan erstatte de bestyrelsesmedlemmer, der har valgt at forlade deres post.

Klubben skriver samtidig, at en kreds af sydvestjyske erhvervsfolk har tilført 4,5 millioner kroner til at gennemføre de organisatoriske ændringer.